Suzuki is aan die brand  Dit is geen geheim dat dit op die oomblik voor die wind gaan by Suzuki nie. Hulle net geruime tyd gelede koers verander en hul fokus verskuif na dit waarin hulle uitblink… klein tjorrietjies. Suzuki het oor die afgelope paar maande van krag tot krag gegaan, en breek hul eie rekords maand na maand. Hulle het in Februarie 2022 ŉ allemintige 3 240 voertuie verkoop – en sodoende die derde plek vir meeste verkope in die passasiervoertuigsegment ingeneem. Ek voorsien nou nóg ŉ tree vooruit. Die Celerio-naam is nie vir ons onbekend nie, maar nie nuwe voertuig is ŉ redelike verbetering op sy voorganger. Die nuwe Celerio is ŉ spiksplinternuwe voertuig, ontwerp en al. ŉ Oulike buksie wat vir my soos ŉ effense kleiner Swift lyk. Dit self is nie ŉ slegte ding nie want die Swift is Suzuki se gewildste model met ŉ reusemarge. Die binneruim is eenvoudig, en bied billike bougehalte en materiale. Daar is heelwat moderne luukshede soos elektriese vensters, lugreëling en kragstuur. Die raakskerminligtingstelsel bied Android Auto en Apple CarPlay – ŉ puik toevoeging in dié segment. Aan die veiligheidskant is die Celerio op Suzuki se HEARTECT-platform gebou wat tegnologies gevorderd is in terme van wringvastheid en veiligheid. Die hele reeks beskik oor sluitweerremme met elektroniese remkragverspreiding sowel as vastrap- en stabiliteitsbeheer met twee lugsakke. Onder die kap is ŉ nuwe DualJet 1.0 driesilinderpetrolenjin. Die atmosferiese enjin bied 49 kW en 89 Nm – dieselfde as die vorige Celerio, maar met beter brandstofverbruik. Die brandstofverbruik word verder verbeter met die toevoeging van outomatiese aan- en afskakeling in die verkeer. Daar is twee ratkaste beskikbaar – ŉ 5-spoed handrat en ŉ 5-spoed AMT outomatiese ratkas. Suzuki voorsien ŉ gemiddelde brandstofverbruik van 4,2 ℓ/ 100 km – en ons het op die toetsroete ŉ fantastiese 4,4 ℓ/100 km gehandhaaf. Dit is baie maklik om die Celerio op te som. Dit is ŉ oulike klein buksie met alles wat ŉ mens benodig, en niks oortollig nie. Wat die karretjie perfek maak is die kombinasie van twee dinge – ŉ lekker Suzuki-enjin en puik kalibrasie van elke element. Daai kalibrasie maak die Celerio uiters maklik om te ry, en lekker ook. Die nuwe Suzuki Celerio is ŉ bewys dat goedkoop nie altyd ŉ kompromie hoef te wees nie. Die reeks lyk só: Die reeks word gedek deur ŉ vyf jaar/200 000 km-waarborg en ‘n twee jaar/30 000 km-diensplan op GL-modelle. Ons sal weer tyd met die Celerio deurbring en sien hoe hy hom in die daaglikse roetine gedra en hom dan met sy mededingers vergelyk. Indien jy in die mark is toetsbestuur beslis ŉ Celerio.